google/wiki40b huggingface dataset:
Εγκυμοσύνη

Διάγνωση της Εγκυμοσύνης

Το σώμα δεν είναι σε θέση να γνωρίζει την εγκυμοσύνη παρά μόνο όταν το γονιμοποιημένο ωάριο (στο στάδιο της βλαστοκύστης) εμφυτεύεται στα τοιχώματα της μήτρας, περίπου 7 ημέρες μετά τη γονιμοποίηση. Από τη στιγμή εκείνη και μετά το ωάριο στέλνει την εντολή στο σώμα να συνεχίζει να παράγει προγεστερόνη (από το ωχρό σωμάτιο ή corpus luteum). Τότε αρχίζει να παράγεται και η hCG ( Χοριακή γοναδοτροπίνη), δηλαδή η ορμόνη της εγκυμοσύνης. Σε μία φυσιολογική κύηση τα επίπεδα της ορμόνης hCG διπλασιάζονται κάθε δεύτερη ημέρα, μέχρι περίπου την 9η εβδομάδα κύησης .
Για το λόγο αυτό ένα τεστ εγκυμοσύνης για να έχει θετική ένδειξη θα πρέπει να περάσουν τουλάχιστον 7 ημέρες από την ωορρηξία (ή ωοθυλακιορρηξία) - όμως και πάλι είναι πολύ σπάνιο να συμβεί τόσο γρήγορα. Ακόμη και με τα πιο ευαίσθητα τεστ εγκυμοσύνης θα πρέπει να περάσουν τουλάχιστον 10 ημέρες από τη γονιμοποίηση του ωαρίου προτού ανιχνευτεί ένα θετικό αποτέλεσμα.

Αλλαγές στο γυναικείο σώμα

Από την στιγμή που μια γυναίκα μείνει έγκυος, στο σώμα της αρχίζουν να γίνονται διάφορες αλλαγές, ώστε αυτό να είναι έτοιμο να αντεπεξέλθει σε αυτό που συντελείται μέσα της. Το σώμα της, πρέπει να προετοιμαστεί να αντέξει με τα οστά και τους μύες το αυξανόμενο βάρος καθώς και να είναι σε θέση να παρέχει στο έμβρυο όλες τις θρεπτικές ουσίες και το οξυγόνο που θα του είναι αναγκαίο για την ανάπτυξή του.
Από τις πρώτες ακόμη εβδομάδες, το στήθος αποκτά όγκο και πρήζεται. Τα οστά της λεκάνης και οι πλευρές ανοίγουν ελαφρώς σιγά-σιγά καθώς το έμβρυο μεγαλώνει. Η κοιλότητα του θώρακα εκτείνεται λίγο, λόγω της ώθησης της μήτρας προς τα κάτω. Η κοιλιά αρχίζει να φαίνεται από τον 4ο-5ο μήνα. Οι παραπάνω εμφανείς αλλαγές δεν είναι, βέβαια, οι μόνες. Τροποποιούνται και άλλα πράγματα, όπως η αναπνοή, το κυκλοφορικό, ο μεταβολισμός, η λειτουργία του ήπατος και του εντέρου, η εσωτερική όψη όλων των οργάνων έως και η δομή των οστών.

Επιπλοκές και διακοπή της κύησης

Αν μια εγκυμοσύνη που δεν παρουσιάζει ιδιαίτερα προβλήματα διακοπεί πριν την 22η εβδομάδα, όταν δηλαδή το έμβρυο είναι ανώριμο να επιζήσει, γίνεται λόγος για αυτόματη αποβολή. Εάν, αντίθετα, το γονιμοποιημένο ωάριο εγκατασταθεί έξω από τη μήτρα, πρόκειται για εξωμήτρια κύηση, που θα διακοπεί κι αυτή αρκετά νωρίς.
Μάζι Πατρών

Τοποθεσία

Το Μάζι βρισκόταν κτισμένο σε υψόμετρο περίπου 1.180 μέτρων, στην περιοχή της «Θάνας», και οδηγεί εκεί δύσβατος χωματόδρομος, που συνδέει τους οικισμούς της Ζουμπάτας και του Οβρυόκαμπου. Από την περιοχή του Μαζίου διέρχεται ο ποταμός Γλαύκος.
Δυτικά της τοποθεσίας του παλιού οικισμού Μάζι βρίσκεται η οικιστική θέση του Άνω Σουλίου, στα βόρεια η κορυφή του Παναχαϊκού και στα νοτιοδυτικά ξωκλήσι αφιερωμένο στον Άγιο Γεώργιο. Σήμερα έχει δημιουργηθεί εκεί βρύση με υδρομάστευση των υδάτων της περιοχής. Από την περιοχή διέρχονται πεζοπορικές και ορειβατικές διαδρομές χωρίς σήμανση.

Ιστορικά στοιχεία

Οι κάτοικοι του παλιού οικισμού υπήρξαν αλβανόφωνοι και το χωριό αποτελούσε στα 1461 οθωμανικό τιμάριο μαζί με τον οικισμό Νεοχώρι.
Νίκαια (Βιθυνία)

Ιστορία

Ο ιστορικός Μέμνων ήθελε την πόλη να κτίζεται από μετανάστες από την πόλη Νίκαια της Λοκρίδος, πλησίον των Θερμοπυλών. Πράγματι η τελευταία καταστράφηκε κατά τον Ιερό πόλεμο και οι Φωκείς γείτονες ξερίζωσαν τους Νικαείς από την πόλη τους. Οι άστεγοι πλέον κάτοικοι ακολούθησαν τον Μέγα Αλέξανδρο μέχρι την Ινδία και κατά την επιστροφή ίδρυσαν στην Βιθυνία μια ομώνυμη πόλη σε ανάμνηση της κατεστραμμένης τους πατρίδας. Οι ιστορικοί μελετητές όμως συμφωνούν ότι η πόλη της Βιθυνίας είχε μακεδονικές καταβολές. Προτού κτιστεί η Νίκαια, υπήρχε στο μέρος εκείνο μια αρχαιότερη ελληνική αποικία (σύμφωνα με τον Στέφανο Βυζάντιο) ονόματι Ολβία που κτίστηκε επί του παλαιοτέρου φρυγικού χωρίου Αγκώρη ή Ελικώρη. Κατά την εκστρατεία του Μεγάλου Αλεξάνδρου προς ανατολάς, Μακεδόνες άποικοι από την Βοττιαία (περιοχή γύρω από την Πέλλα) εγκαταστάθηκαν στην περιοχή της Ολβίας και μετονόμασαν την πόλη σε Βοττίειον, όπως αναφέρουν οι ιστορικοί Δίων ο Χρυσόστομος και Στέφανος ο Βυζάντιος. Στην συνέχεια όταν η Μικρά Ασία περιήλθε στην κατοχή του Αντιγόνου Α΄ το 311 π.Χ. η πόλη μετονομάστηκε σε Αντιγόνεια. Το 301 π.Χ. η πρώην επικράτεια του Αντιγόνου περιήλθε στον Λυσίμαχο (που τον νίκησε στην μάχη της Ιψού), ο οποίος κληροδότησε στην πόλη την τελική της ονομασία: Νίκαια, για να τιμήσει την σύζυγό του και θυγατέρα του Αντιπάτρου. 
Έγινε γνωστή, διότι εκεί συνήλθε η Πρώτη και η Έβδομη Οικουμενική Σύνοδος. Τον 11ο αι. καταλήφθηκε από τους Σελτζούκους Τούρκους για να ανακαταληφθεί στη συνέχεια από τον Βυζαντινό Αυτοκράτορα Αλέξιο Α' Κομνηνό και τους Σταυροφόρους κατά την Α' Σταυροφορία. Αργότερα έγινε πρωτεύουσα της Ελληνικής Αυτοκρατορίας της Νικαίας (1204-1259) μετά την πρώτη άλωση της Κωνσταντινούπολης. Την περίοδο εκείνη είχε μεταφερθεί στη Νίκαια και η έδρα του Οικουμενικού Πατριαρχείου.
Η Νίκαια καταλήφθηκε από τους Οθωμανούς Τούρκους το 1331, οι οποίοι την ονόμασαν Ιζνίκ (εις την Νίκαιαν). Παρήκμασε αργότερα, όταν αναπτύχθηκε η Κωνσταντινούπολη ως πρωτεύουσα της Οθωμανικής Αυτοκρατορίας. Τον 16ο αιώνα απέκτησε μεγάλη φήμη για τα πλακάκια της και την κεραμική της γενικότερα.
Προς το τέλος του 19ου αι., με τις πολεμικές προετοιμασίες της αυτοκρατορίας αλλά και τη σφαγή των Αρμενίων και το ξερίζωμα των Ελλήνων αργότερα, η πόλη παρήκμασε και σήμερα είναι ένα μικρό αστικό κέντρο 15.000 κατοίκων, στο οποίο σώζονται οι ρωμαϊκοί και βυζαντινοί προμαχώνες, περιμέτρου 4,5 χιλιομέτρων.

Κεραμεική Νίκαιας

Η Νίκαια είναι γνωστή για τα φημισμένα κεραμικά προϊόντα της. Από τον 14ο αιώνα ως τις αρχές του 20ού (και με τη μέγιστη ακμή τους τον 16ο αι., επί σουλτάνου Σουλεϊμάν Α'), τα αγγειοπλαστικά εργαστήρια της Νίκαιας παρήγαγαν κεραμικά πλακίδια για την επένδυση τοίχων, αγγεία, επιτραπέζια σκεύη και άλλα αντικείμενα καθημερινής χρήσης. Τα προϊόντα αυτά ήταν περιζήτητα από την οθωμανική αυτοκρατορική αυλή και τις πλούσιες οικογένειες της Κωνσταντινούπολης, συναγωνίζονταν μάλιστα τα αντίστοιχα κινεζικά προϊόντα από πορσελάνη. Από τον 19ο αι. μάλιστα, ήταν αντικείμενο αναζήτησης των ξένων περιηγητών και συλλεκτών.
Τα τελευταία χρόνια, το τουρκικό κράτος έχει κάνει σοβαρή προσπάθεια να αναβιώσει αυτή την κάποτε ανθηρή βιομηχανία της πόλης.
Μηχανή σειράς A.321 ΟΣΕ

Δεκαετία του '60-'70

Κατά την δεκαετία του '60, δρομολογούνται νέες δηζελάμαξες κανονικού εύρους, μετά την πολύ επιτυχημένη προμήθεια των Alco μετρικού εύρους, μηχανών σειράς Α.9101. Δρομολογήθηκε στις μεγάλες επιβατικές αμαξοστοιχίες στον Άξονα Πειραιά-Θεσσαλονίκης αλλά και σε διάφορα άλλα αρτηριακά δρομολόγια. Ανάμεσα στις αμαξοστοιχίες που εξυπηρετούσαν, ήταν και οι διεθνείς συνδέσεις με το εξωτερικό, όπως η Acropolis Express, στο οποίο μάλιστα η Α.326 ήταν η πρώτη μηχανή που το εκτέλεσε το 1968. Σε μια τέτοια διεθνή αμαξοστοιχία, η Α.323, συγκρούστηκε μετωπικά με την Αμαξοστοιχία 121, μεταξύ Ορφανών και Δοξαρά. Το δυστήχημα ήταν πολύνεκρο. Έδρα τους, αποτελούσε το Αμαξοστάσιο Αγίου Ιωάννη Ρέντη (Μ.Α.Ι.), αλλά με την παραλαβή των ισχυρότερων δηζελαμάξων MLW (Σειράς Α.451 και Α.501), μεταφέρθηκαν στο Αμαξοστάσιο Θεσσαλονίκης στην Μενεμένη, σε βαριές επιβατικές και εμπορικές αμαξοστοιχίες στην περιφέρεια Μακεδονίας-Θράκης.

Δεκαετία του '80-2000

Ο αρχικός τους χρωματισμός, αποτελούνταν από ασημένιες λωρίδες σε βαθύ μπλε αμάξωμα. Το 1986, βάφτηκαν πορτοκαλί, με άσπρες ρίγες (η λεγόμενη "πορτοκαλοποίηση"), έτσι ώστε να διακρίνονται καλύτερα στις ισόπεδες διασταυρώσεις ή πασάγια.   
Σταδιακά, μέχρι το 2002, 4 μονάδες, εκποιήθηκαν ( 321 322 324 327
για παλιοσίδερα. Σήμερα κυκλοφορούν μονάχα δύο τέτοιες μηχανές, και αυτές είναι η Α.325 και η Α.326, ως μουσειακές.
Μπαράντλα

Τοποθεσία

Το σπήλαιο βρίσκεται στη βορειοανατολική Ουγγαρία στο νομό Μπορσόντ-Αμπαούι-Ζεμπλέν. Οι κύριες είσοδοι προς την σπηλιά βρίσκονται στο Αγκτελέκ και το Γιόσβαφο. Ορισμένα τμήματα του σπηλαίου εκτείνονται στο έδαφος τηςΣλοβακίας. Μαζί με το σπήλαιο της Ντόμιτσα, το οποίο αποτελεί μέρος της Σλοβακίας, αποτελεί το σύστημα σταλακτιτικών σπηλιών Μπαράντλα-Ντόμιτσα, το οποίο αποτελεί Μνημείο Παγκόσμιας Κληρονομιάς της Ουνέσκο. Το σπήλαιο αναγνωρίστηκε ως μνημείο παγκόσμιας κληρονομιάς στην 19η συνεδρίαση, το 1995, ενώ επεκτάσεις έγιναν το 2000 και 2008.

Επίσκεψη

Υπάρχουν διάφορες επιλογές περιήγησης στα αξιοθέατα της σπηλιάς. Συγκεκριμένα, υπάρχουν τέσσερις διαθέσιμες διάρκειες ξεναγήσεως, οι οποίες διαρκούν 1, 2, 5 και 7 ώρες αντίστοιχα. Οι μακριές περιηγήσεις είναι αυτές των 5 και 7 ωρών. Οι επισκέπτες είναι εξοπλισμένοι με λαμπτήρες για το σκοπό αυτό. Για τις μεγάλες περιηγήσεις θα πρέπει να γίνει προκαταχώρηση. Ειδικά κατά τη διάρκεια των μεγάλων περιηγήσεων, ο επισκέπτης συνιστάται να έχει θερμά ρούχα, καθώς η θερμοκρασία εντός του σπηλαίου δεν ξεπερνά τους + 10 °C. Οι περιηγήσεις στα αξιοθέατα δεν οδηγούν στα σλοβακικά τμήματα της σπηλιάς.
Χραντ Ντινκ

Βιογραφικά στοιχεία

Ήταν γιος του Σερκίς Ντινκ (Serkis Dink) (γνωστού επίσης ως Χασίμ Κάλφα Haşim Kalfa), ενός ράφτη από την Μαλάτεια και της Γκιουλβάρ Ντινκ (Gülvart Dink) από το Σιβάς. Γεννήθηκε στη Μαλάτεια, αλλά ζούσε στην Κωνσταντινούπολη από τα επτά του χρόνια. Αποφοίτησε από το τμήμα ζωολογίας του πανεπιστημίου της Κωνσταντινούπολης. Συνέχισε την εκπαίδευσή του στο τμήμα φιλοσοφίας του ίδιου πανεπιστημίου. Από το 1996 εργαζόταν ως δημοσιογράφος και αρχισυντάκτης της αρμενόφωνης εβδομαδιαίας εφημερίδας Agos και ήταν δημόσιο πρόσωπο. Επίσης συνέγραφε άρθρα για λογαριασμό των των εφημερίδων Ζάμαν και Μπιργκίν που κυκλοφορούν σε όλη την Τουρκία. Βρέθηκε συχνά αντιμέτωπος με την τουρκική δικαιοσύνη για προσβολή της τουρκικής ταυτότητας, εξαιτίας των θέσεων του για την γενοκτονία των Αρμενίων. Αν και δεχόταν απειλές για τη ζωή του, από Τούρκους εθνικιστές, επέλεξε να παραμείνει στην Τουρκία. Δολοφονήθηκε στην Κωνσταντινούπολη στις 19 Ιανουαρίου 2007.

Γεγονότα

O Χραντ Ντινκ έπεσε νεκρός μετά από πυροβολισμούς, μπροστά στα γραφεία της εβδομαδιαίας εφημερίδας Agos, στην οποία εργαζόταν. Γύρω από το πτώμα του βρέθηκαν τέσσερις κάλυκες από σφαίρες, δύο εκ των οποίων τον βρήκαν στο κεφάλι. Η σορός του καλύφθηκε αμέσως από ένα άσπρο σεντόνι.
Την επόμενη της δολοφονίας του, οι αρχές της Κωνσταντινούπολης μοίρασαν φωτογραφίες ενός άντρα που φερόταν ως ύποπτος για την δολοφονία του. Όπως ανακοινώθηκε στη συνέχεια από τις αρχές, ο άντρας ονομαζόταν Ογκούν Σαμάρ και καταγόταν από την Τραπεζούντα. Η δολοφονία αποτελούσε μέρος της εφαρμογής σχεδιαζόμενου πραξικοπήματος από την παραστρατιωτική οργάνωση Εργκένεκον.
Για τη δολοφονία κατηγορείται ένας Τούρκος συνταγματάρχης, με την κατηγορία ότι δεν εξασφάλισε την αναγκαία προστασία στον Ντινκ. Η δίκη του, μαζί με άλλων 5 στρατιωτικών, ξεκίνησε στις 17 Φεβρουαρίου του 2009.

Αντιδράσεις

Η δολοφονία του Χραντ Ντινκ προκάλεσε πάμπολλες αντιδράσεις. Ο πρωθυπουργός της Τουρκίας Ρετζέπ Ταγίπ Ερντογάν χαρακτήρισε τη δολοφονία επίθεση στην ενότητα της Τουρκίας, ενώ ο αρμόδιος για την διεύρυνση της ΕΕ επίτροπος, Όλι Ρεν δήλωσε ότι η δολοφονία υπήρξε ωμή πράξη βίας για την οποία ένοιωσε δυσάρεστη έκπληξη και βαθιά λύπη.
Αυτοκινητοβιομηχανία στην Τουρκία

Η αυτοκινητοβιομηχανία στην Τουρκία διαδραματίζει σημαντικό ρόλο στον μεταποιητικό τομέα της τουρκικής οικονομίας. Οι εταιρείες που δραστηριοποιούνται στον τομέα αυτό βρίσκονται κυρίως στο Διαμέρισμα Μαρμαρά.
Το 2012 η ​​Τουρκία παρήγαγε περισσότερα από 1 εκατομμύριο μηχανοκίνητα οχήματα. Με μια ομάδα κατασκευαστών αυτοκινήτων και προμηθευτών εξαρτημάτων, ο τουρκικός τομέας κατασκευής αυτοκινήτων έχει γίνει αναπόσπαστο μέρος του παγκόσμιου δικτύου βάσεων παραγωγής, εξάγοντας αυτοκίνητα και εξαρτήματα αξίας περίπου 20 δισεκατομμυρίων δολαρίων ετησίως. Οι παγκόσμιες αυτοκινητοβιομηχανίες με εργοστάσια παραγωγής στην Τουρκία περιλαμβάνουν τις Fiat/Tofaş, Oyak-Renault, Hyundai, Toyota, Honda και Ford/Otosan.
Τα θεμέλια της βιομηχανίας τέθηκαν τη δεκαετία του 1950, όταν η TOE (Türk Otomotiv Endüstrileri A.ş.) ξεκίνησε την παραγωγή του στρατιωτικού φορτηγού REO και αργότερα των φορτηγών της International Harvester. Μια μια σύντομη διακοπή στην παραγωγή, το 1961 θα κατασκευαστεί το πρώτο εγχώριο αυτοκίνητο Devrim από την εταιρεία κατασκευής βαγονιών TÜLOMSAŞ. Με τη δημιουργία του εργοστασίου συναρμολόγησης Otosan το 1959, ξεκίνησε η μαζική παραγωγή του εγχώριου αυτοκινήτου Anadol ξεκίνησε το 1966.

Παραγωγή

Η Τουρκία παρήγαγε 1.124.982 αυτοκίνητα το 2010, κατατάσσοντάς την ως τον 7ο μεγαλύτερο κατασκευαστή αυτοκινήτων στην Ευρώπη, πίσω από τη Γερμανία (5.819.614), τη Γαλλία (3.174.260), την Ισπανία (2.770.435), το Ηνωμένο Βασίλειο (1.648.388), τη Ρωσία (1.508.358) και την Ιταλία (1.211.594).
Η συνδυασμένη παραγωγική ικανότητα των 6 εταιρειών που παράγουν επιβατικά αυτοκίνητα στην Τουρκία ανήλθε από τις 726.000 μονάδες το 2002 στις 991.621 μονάδες το 2006. Το 2002 η Fiat/Tofaş κατείχε το 34% αυτής της ικανότητας, η Oyak/Renault το 31%, η Hyundai/Assan και η Toyota το 14% έκαστη, η Honda το 4% και η Ford/Otosan το 3%.
Με μια ομάδα κατασκευαστών αυτοκινήτων και προμηθευτών εξαρτημάτων, ο τουρκικός τομέας της αυτοκινητοβιομηχανίας έχει γίνει αναπόσπαστο μέρος του παγκόσμιου δικτύου βάσεων παραγωγής και, το 2008, είχε εξάγει αυτοκίνητα και εξαρτήματα αξίας 22.944.000.000 δολαρίων.
Ιωάννης Α. Ζυγομαλάς

Βιογραφικά στοιχεία

Γεννήθηκε στην Αθήνα το 1842. Πατέρας του ήταν ο Ανδρέας Ζυγομαλάς και αδερφός του ο πολιτευτής Αντώνιος.
Υπηρέτησε στο στρατό με το βαθμό του αξιωματικού του πεζικού. Πήρε μέρος από τους πρώτους στις μάχες στην επανάσταση της Κρήτης υπό τις διαταγές του Π. Κορωναίου και του Ζιμβρακάκ. Πολέμησε επίσης στην Γαλλία κατά τον Γαλλογερμανικό πόλεμο στην περίφημη Legion Héllenique και έλαβε το παράσημο της Λεγεώνος της Τιμής.
Τραυματίστηκε σοβαρά στο στήθος από μια σφαίρα που του έμεινε στο στήθος και από την οποία πέθανε λίγα χρόνια αργότερα τον Ιανουάριο του 1877 στην Αθήνα.
Σβετλάνα Γκερασιμένκο

Η ανακάλυψη του κομήτη 67Ρ/Τσουρίουμοφ–Γκερασιμένκο

Την 11 Σεπτεμβρίου 1969 η Γκερασιμένκο ενώ εργαζόταν στο Αστροφυσικό Ινστιτούτο Φεσένκος, κοντά στο Αλμάτι, την τότε πρωτεύουσα της Σοβιετικής Σοσιαλιστικής Δημοκρατίας του Καζακστάν, η Σοβιετική Ένωση φωτογράφησε τον κομήτη 32P/Κόμας Σολά χρησιμοποιώντας ένα τηλεσκόπιο Μακσούτοφ 50 εκ..
Όταν επέστρεψε στο οικείο Ινστιτούτο της, ο Κλιμ Ιβάνοβιτς Τσουρίουμοφ του Αστεροσκοπείου του Εθνικού Πανεπιστημίου του Κίεβου εξετάζοντας τη φωτογραφία διέκρινε ένα κομητοειδές αντικείμενο κοντά στην άκρη του πιάτου, αλλά υπέθεσε ότι επρόκειτο για τον Κόμας Σολά. Την 22 Οκτωβρίου, περίπου ένα μήνα μετά την λήψη της φωτογραφίας, εκτίμησε ότι το αντικείμενο δεν θα μπορούσε να είναι ο Κόμας Σολά, εφόσον βρισκόταν κατά 2-3 μοίρες μακριά από την προβλεπόμενη θέση. Με περαιτέρω λεπτομερή εξέταση διακρίθηκαν τα ίχνη της παρουσίας του Κόμας Σολά στην προβλεπόμενη θέση στο πιάτο, οπότε συμπέραναν ότι το άλλο αντικείμενο επρόκειτο για ένα διαφορετικό κομήτη. Εξετάζοντας όλο το υλικό που είχε συλλεχθεί την 9 - 21 Σεπτεμβρίου το ίδιο αντικείμενο εντοπίστηκε σε άλλα 4 πιάτα.
Πολωνικές βουλευτικές εκλογές 2015

Βουλευτικές εκλογές τόσο για τη Βουλή όσο και για τη Γερουσία διεξήχθησαν στην Πολωνία στις 25 Οκτωβρίου 2015.
Το μεγαλύτερο κόμμα της αντιπολίτευσης Νόμος και Δικαιοσύνη (PiS) αναδείχθηκε νικητής με ποσοστό 37,6% των ψήφων έναντι 24,1% για την κυβερνητική Πολιτική Πλατφόρμα (PO). Η Μπεάτα Σίντλο διαδέχθηκε την Εύα Κόπατς στην πρωθυπουργία και σχημάτισε κυβέρνηση με τη συμμετοχή ενός κόμματος. Τα επίσημα αποτελέσματα, που ανακοινώθηκαν στις 27 Οκτωβρίου, έδωσαν την πλειοψηφία στο συντηρητικό κόμμα Νόμος και Δικαιοσύνη, με 235 από τις συνολικά 460 έδρες (51%).
Ήταν οι πρώτες εκλογές στην Πολωνία από την εισαγωγή του φιλελευθερισμού το 1989 που ένα κόμμα κατάφερε να εξασφαλίσει αυτοδυναμία.

Εκλογικό σύστημα

Οι εκλογές για τη Βουλή (Sejm) γίνονται με ανοικτές λίστες και αναλογικά μέσω της μεθόδου Ντ' Οντ σε πολυεδρικές περιφέρειες, με το 5% να είναι το ελάχιστο απαιτούμενο ποσοστό για να εισέλθει ένα μεμονωμένο κόμμα στη βουλή και το 8% για τους συνασπισμούς. Τα μέλη της Γερουσίας εκλέγονται με το πλειοψηφικό σύστημα σε μονοεδρικές περιφέρειες. Προκειμένου να είναι υποψήφιος γερουσιαστής, ένα πρόσωπο πρέπει να παρουσιάσει υπογραφές από 2.000 άτομα της περιφέρειας στην οποία ενδιαφέρεται να είναι υποψήφιος. Για τις βουλευτικές εκλογές, το ελάχιστο απαιτούμενο είναι 5.000 υπογραφές ανά περιφέρεια.
Συνολικά, 460 πρόσωπα εκλέγονται στη Sejm. Όταν ένα κόμμα έχει 231 ή περισσότερους βουλευτές, τότε διαθέτει απόλυτη πλειοψηφία (αυτοδυναμία), κάτι που σημαίνει ότι μπορεί να κυβερνήσει μόνο του, χωρίς κάποιον κυβερνητικό εταίρο. Για την αναθεώρηση του συντάγματος απαιτείται η πλειοψηφία των 2/3 , που μεταφράζεται σε 307 βουλευτές.
Σφαίρος (μυθολογία)

Στην ελληνική μυθολογία με το όνομα Σφαίρος είναι γνωστός σε μία παράδοση ο ηνίοχος του Πέλοπα, που συνήθως αναφέρεται με το όνομα Κίλλας. Το μνήμα του Σφαίρου υποτίθεται ότι βρισκόταν στην ομώνυμη νησίδα, τη Σφαιρία, κοντά στην Τροιζήνα. Η νήσος αυτή ταυτίζεται από μερικούς με τον σημερινό Πόρο. Ο ηνίοχος του Πέλοπα απεικονίζεται στο ανατολικό αέτωμα του ναού του Δία στην Ολυμπία.
Νοηματική γλώσσα της Παπούα Νέας Γουινέας

Τοποθεσία

Είναι άγνωστο σε ποιο βαθμό και που χρησιμοποιείται στην Παπούα Νέα Γουινέα. Ωστόσο, οι δοκιμές μέχρι στιγμής έχουν βρεθεί ότι οι ομιλητές από διάφορες περιοχές της Παπούα Νέας Γουινέας είναι σε θέση να επικοινωνούν ο ένας με τον άλλον, αν και υπάρχουν μεγάλες περιφερειακές διαφορές, λόγω της επιρροής της οικιακής νοηματικής γλώσσας. Πολλά παιδιά που μαθαίνουν την γλώσσα ανατρέφονται από κωφούς γονείς που χρησιμοποιούν την οικιακή νοηματική, και αυτά τα παιδιά έχουν επηρεάσει σημαντικά την γλώσσα σε συγκεντρώσεις κωφών.

Ιστορία

Η Αουσλάν (Αυστραλιανή Νοηματική Γλώσσα) εισήχθη στην Παπούα Νέα Γουινέα κατά τη δεκαετία του 1990. Υπάρχει επιρροή από τα Τοκ Πισίν και πιο σημαντικά ανάμειξη με την τοπική νοηματική, και οι γλώσσες απέκλιναν σε τέτοιο σημείο που το 2015, εκτιμάται ότι ήταν περίπου μόνο 50% αμοιβαία κατανοητές και ότι οι γηγενείς ομιλητές της Αουσλάν και της νοηματικής γλώσσας της Παπούα Νέας Γουινέας δεν ήταν σε θέση να κατανοήσουν ο ένας τον άλλον.
Από τη στιγμή που η νοηματική γλώσσα έγινε επίσημη, η γλώσσα χρησιμοποιείται ως γλώσσα διδασκαλίας στα σχολεία κωφών και σε μονάδες κωφών μέσα σε σχολεία ακουόντων. Μέχρι αυτό το σημείο, τα βιβλία που φιλοδοξούνταν ότι ήταν στην γλώσσα ήταν στην πραγματικότητα της Αουσλάν. Το πρώτο βιβλίο της πραγματικής νοηματικής γλώσσας της Παπούα Νέας Γουινέας αναμένεται να δημοσιευθεί το 2016.
Συλλογή ούρων

H σωστή συλλογή των ούρων είναι μια απαραίτητη διαδικασία για την ανάλυσή τους προκειμένου να τεθεί η διάγνωση ποικίλων παθήσεων διαφόρων συστημάτων του οργανισμού όπως του ουροποιητικού συστήματος. Η συλλογή τους με σαφείς κανόνες είναι απαραίτητη για τη γενική εξέταση ούρων, για την καλλιέργεια ούρων και τον ποσοτικό προσδιορισμό διαφόρων μεταβολιτών σε αυτά.
Βρετανικό Σύστημα Τιμών

Το Βρετανικό Σύστημα Τιμών (αγγλ. British Honours System) είναι ένα σύστημα ανταμοιβής προσώπων για την γενναιότητα, τα επιτεύγματα ή τις υπηρεσίες που παρείχαν στο Ηνωμένο Βασίλειο και τα Βρετανικά Υπερπόντια Εδάφη. Το σύστημα αυτό καθιερώθηκε από την εποχή του Γουλιέλμου του Κατακτητή. Ως τότε οι Άγγλοι μονάρχες αντάμειβαν την γενναιότητα και την πίστη των υπηκόων τους είτε με την απονομή δακτυλιδιών είτε με χρηματικές αμοιβές. Ο Γουλιέλμος, αντίθετα, αντάμειψε τους πιστούς και γενναίους ακολούθους του παραχωρώντας τους γαίες, ώστε να συνεχίσουν να συμπεριφέρονται με αφοσίωση και γενναιότητα στο στέμμα του. Οι πρώτες κομητείες που οργάνωσε βρίσκονταν κοντά στα σύνορα με την Ουαλία, ώστε να διασφαλίζεται η ακεραιότητα των συνόρων του βασιλείου του.

Βαρονέτοι

Οι Βαρονέτοι είναι κι αυτοί τίτλος ευγενείας αλλά δεν είχαν ποτέ δικαίωμα στη Βουλή των Λόρδων και θεωρούνται ευρέως κάτι ανάμεσα στον ευγενή και τον απλό άνθρωπο.

Ιππότες (Σερ), Esquires

Οι ιππότες είναι η κατώτερη βαθμίδα τίτλου και είναι μακράν ο πιο ευρέως διαδεδομένος τίτλος. Το θηλυκό του Σερ είναι Ντέιμ (Dame). Οι Esquires (δεν μεταφράζεται) είναι πιο πολύ τίτλος διάκρισης παρά ευγενείας αλλά δεν είναι πολύ συνηθισμένοι.

Σεβαστό Τάγμα του Αγίου Ιωάννη (Venerable Order of St. John)

Μέλος του Σεβαστού Τάγματος του Αγίου Ιωάννη μπορεί να γίνει οποιοσδήποτε κάτοικος κράτους της κοινοπολιτείας και -σε αντίθεση με τα άλλα τάγματα- ένα μέλος έχει καθήκοντα, κυρίως φιλανθρωπικά. Είναι εκτός της παραπάνω ιεραρχικής σειράς. Θεωρείται συμμαχικό με το Κυρίαρχο Στρατιωτικό Τάγμα της Μάλτας αν και Αγγλικανικό. Έχει έξι τάξεις, το Μεγαλόσταυρο Δικαστή, τον Ιππότη της Δικαιοσύνης ή της Χάριτος, το Διοικητή, τον Αξιωματικό, το Μέλος και τον Esquire. Δεν υπάρχει όριο στα μέλη καμίας τάξης.
Demonaz Doom Occulta

Immortal

Αφού αποχώρησε από τους Old Funeral το 1989, ο Χάραλντ Νέιβνταλ σχημάτισε το death metal γκρουπ Amputation. Το 1991, έχοντας αλλάξει το στυλ τους σε black metal και έχοντας πλέον σχηματίσει τους Immortal ο τραγουδιστής και μπασίστας Abbath, ο κιθαρίστας Demonaz και ο ντράμερ Armagedda κυκλοφόρησαν το πρώτο τους EP και το 1992 το πρώτο τους άλμπουμ, Diabolical Fullmoon Mysticism. Μετά την αποχώρηση του Armagedda ο Abbath ανέλαβε και τα ντραμς μέχρι το άλμπουμ Blizzard Beasts του 1997, το οποίο παρουσίασε τον ντράμερ Horgh-ο οποίος παραμένει στο γκρουπ μέχρι και σήμερα. Αυτό ήταν και το τελευταίο άλμπουμ με τον Νέιβνταλ, καθώς η τενοντίτιδά του δεν του επέτρεπε να παίξει κιθάρα στην ταχύτητα που χρειαζόταν η μουσική των Immortal. Συνέχισε, ωστόσο, να γράφει τους στίχους για όλα τα άλμπουμ της μπάντας και έχει εμφανιστεί σε όλα τα μουσικά βίντεο.
Το 2015 ο Abbath αποχώρησε έπειτα από δικαστική μάχη για τα δικαιώματα της μπάντας και δήλωσε τη διάλυση του συγκροτήματος. Οι Immortal, ωστόσο, αποφάσισαν να συνεχίσουν χωρίς αυτόν. Ο ντράμερ Horgh και ο μπασίστας Apollyon, μαζί με τον Νέιβνταλ που επέστρεψε ως κιθαρίστας και τραγουδιστής, ετοιμάζουν τον νέο τους δίσκο.

Σόλο καριέρα

Ο Νέιβνταλ έχει το προσωπικό του σχήμα, στο οποίο συμμετέχουν τα περισσότερα μέλη των I. Αυτός παρέχει τα κύρια φωνητικά. Ο πρώτος του δίσκος, March of the Norse, κυκλοφόρησε το 2011.

Άλλα

Ο Νέιβνταλ είναι στιχουργός για τα συγκροτήματα Immortal, I και για το προσωπικό του σχήμα.

Θέματα στίχων

Αντίθετα από συνηθισμένα black metal θέματα, οι στίχοι του Νέινταλ επικεντρώνονται σε θέματα όπως παγωμένα τοπία. Για έμπνευση κάνει περίπατους στην εξοχή, κοντά στο Μπέργκεν.
Δήμος Άρνης Άνδρου

Ο Δήμος Άρνης ήταν διευρυμένος δήμος που δημιουργήθηκε με τη διοικητική διαίρεση του 1833. Αποτελούσε έναν από τους τέσσερεις αρχικούς δήμους στους οποίους διαιρέθηκε η Άνδρος. Ο δήμος καταλάμβανε το κεντρικό τμήμα του νησιού και συνόρευε με τον δήμο Γαύριου στα βόρεια και δυτικά  και με τον δήμο Άνδρου στα ανατολικά.

Διοικητικές μεταβολές

Ο δήμος σχηματίστηκε με τη διοικητική διαίρεση του 1833. Λειτούργησε από το 1835 αφού μέχρι τότε ίσχυε ακόμα η δημογεροντία στην Άνδρο. Έδρα του ορίστηκε η Άρνη (ή Αρνάς). Στο διάστημα από το 1840 μέχρι το 1879 συγχωνεύτηκε με τον γειτονικό δήμο Γαυρίου. Το 1879 επανασυστάθηκε και διατηρήθηκε το 1912 οπότε και καταργήθηκαν οι διευρυμένοι δήμοι.